12 spanne sál aan liga deelneem | Netwerk24
12 spanne sál aan liga deelneem
Deur Annchen Nel 06 Junie 2020 13:55
Netbal Suid-Afrika (NSA) het Saterdag in ’n verklaring dié versekering gegee na aanleiding van ’n berig op Netwerk24 dat drie topspanne se groepe nog nie goedgekeur is nie.
Kgomotso Itlhabanyeng van die Flames (links) word uitgedaag deur Sikholiwe Mdletshe van die Crinums in ’n Nasionale Liga-wedstryd verlede jaar in Pretoria. Die Crinums is ’n driemalige kampioen. Foto: BackpagePix
Die groepe wat die Flames van Noordwes, die Noord-Gautengse Jaguars en die Vrystaatse Crinums aan NSA voorgelê het, moet hersien word.
Die nege ander spanne het die jawoord gekry.
NSA sê interne kommunikasie aan sy distrikte en presidente is Donderdag uitgelek en wys nie die volle prentjie nie.
Omdat die NSA “trots is op sy deursigtigheid en regverdige praktyke, wil hy die feite gee”.
Nadat ’n span proewe gehou het, lê hy sy voorlopige groep aan NSA voor vir goedkeuring. Die goedkeuringsproses behels dat gekyk word of ’n speler ’n geregistreerde lid van haar distrik is en of die span die demografie van die provinsie verteenwoordig.
Hulle moet verslae indien en duidelikheid gee oor hul keuringsproses, asook die ontwikkelingsplanne wat hulle die afgelope sewe jaar in plek gehad het.
Volgens NSA se verklaring is 14 van die Jaguars se 15 spelers van een klub uit die vyf distrikte. Die Flames het 14 spelers van een klub in een distrik uit Noordwes se vier distrikte. Die Crinums het 13 spelers van een klub uit vyf distrikte.
Dié drie spanne het verlede week elk ’n brief van NSA ontvang om hulle in te lig waarom goedkeuring nog nie aan hul spanne gegee kon word nie.
“Die drie spanne moet aan twee vereistes voldoen: Hulle moet verslae indien en duidelikheid gee oor hul keuringsproses, asook die ontwikkelingsplanne wat hulle die afgelope sewe jaar in plek gehad het.
“Die drie spanne moet hieraan voldoen,” sê ’n NSA-woordvoerder.
“Die spanne weet hoe hul samestelling moet lyk. ’n Span moet ’n ware weerspieëling van sy provinsie wees,” sê die woordvoerder.
Die Jaguars was die kampioen in 2019 en die Crinums en Flames het onderskeidelik derde en vierde geëindig.
Afhangende van die Covid-19-situasie sal die Nasionale Liga, wat in Mei moes begin, in September en Oktober of in November en Desember plaasvind.
Meer oor: Netbal Suid-Afrika | Nasionale Liga
Netbal-webinaar Vrydag gehou
Aussie-netbal begin in Augustus